ตลท.จ่อออกเงินแท่งและดอกเบี้ยต่อมินิโกลด์
ตลท.เล็งขอธปท.ให้ตลาดอนุพันธ์นำอัตราแลกเปลี่ยนเงิน 3 สกุลหลักมาเป็นสินค้าอ้างอิงในสัญญาซื้อขายล่วงหน้า
2 ส.ค. 2553

ตลท.เล็งขอธปท.ให้ตลาดอนุพันธ์นำอัตราแลกเปลี่ยนเงิน 3 สกุลหลักมาเป็นสินค้าอ้างอิงในสัญญาซื้อขายล่วงหน้า
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย เปิดเผยว่า     สำหรับสินค้าใหม่ในตลาดอนุพันธ์(TFEX)ในปีนี้ ต่อจากสัญญาซื้อขายทองคำล่วงหน้าอ้างอิงทองคำ 10 บาท(มินิโกลด์ฟิวเจอร์ส)ซึ่งเปิดให้ซื้อขายในวันนี้เป็นวันแรก นั้น  จะมีอัตราดอกเบี้ย 2 รุ่น อ้างอิงพันธบัตรรัฐบาลอายุ 5 ปี และดอกเบี้ยระยะสั้น 6 เดือนโดยจะเปิดให้ซื้อขาย ในวันที่ 18 ต.ค.นี้ ยังจะมีเงินแท่งอีกด้วย ซึ่งจะทำให้อัญมณีฟิวเจอร์สของตลาดอนุพันธ์มีความสมบูรณ์
ตลาดหลักทรัพย์อยู่ระหว่างการหารือกับธนาคารแห่งประเทศไทย(ธปท.) เพื่อจะขอให้ตลาดอนุพันธ์นำอัตราแลกเปลี่ยน3 สกุลหลัก คือ เหรียญสหรัฐ เยน และยูโรมาเป็นสินค้าอ้างอิงในสัญญาซื้อขายล่วงหน้า เร็วกว่าแผนเดิมที่กำหนดจะให้นำมาซื้อขายได้ในปี 2555
ตลาดหลักทรัพย์เห็นว่าขณะนี้ทางธปท.ได้อนุญาติให้ผู้ลงทุนไปลงทุนในต่างประเทศได้แต่ยังไม่มีเครื่องมือป้องกันความเสี่ยงด้านค่าเงิน ดังนั้น การเปิดโอกาสให้มีอัตราแลกเปลี่ยนล่วงหน้า(เคอร์เรนซีฟิวเจอร์ส) น่าจะช่วยการลงทุนของผู้ลงทุนได้  อย่างไรก็ตาม ยอมรับว่าเป็นเรื่องที่ธปท.จำเป็นต้องพิจารณาอย่างรอบคอบเพราะมีส่วนเกี่ยวข้องกับค่าเงินบาท